C 75/16

Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2022/C 75/06)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„Grignolino del Monferrato Casalese”

PDO-IT-A1187-AM02

Data comunicării: 22 noiembrie 2021

DESCRIEREA ȘI MOTIVELE MODIFICĂRII APROBATE

1. Adăugarea mențiunilor Riserva, Vigna și Riserva Vigna

Descriere

La tipul deja prezent, „Grignolino del Monferrato Casalese” Rosso, se adaugă mențiunile „Riserva”, „Vigna” și „Riserva Vigna”.

Motive

Mențiunea „Riserva” este introdusă pentru a-i reda acestei denumiri de origine prestigiul inițial, imaginea unui produs excelent, fiind astfel reconstituită proeminența versiunii „rafinată și matură”. În plus, analizele evidențiază bogăția structurii și potențialul de învechire al acestui tip de vin.

Părțile vizate de modificare: toate articolele din caietul de sarcini al produsului; punctele referitoare la „Descrierea vinurilor”, „Producții maxime” și „Legătura cu arealul geografic” din documentul unic.

2. Modificarea bazei ampelografice

Descriere

Cuvintele „Grignolino minimum 90 % și Freisa maximum 10 %” sunt înlocuite cu cuvintele „Grignolino minimum 95 % și Freisa și Barbera, separat sau împreună, maximum 5 %”.

Motive

De mai mulți ani, s-a consolidat practica realizării de plantații cu un singur soi. Grignolino nu face excepție de la această tendință, aproape toate plantațiile fiind constituite din acest soi în proporție de 100 %. Totuși, s-a constatat că, dată fiind incidența unor boli precum apoplexia viței-de-vie (esca) și flavescența aurie, care determină moartea unui anumit număr de plante de viță-de-vie în fiecare an, plantațiile de viță-de-vie conțin și plante din soiurile Barbera și/sau Freisa, în procentaje mici, de maximum 5 % în total, deoarece pot concura mai bine cu plantele adulte și, mai ales, pentru că sunt potrivite pentru vinificarea împreună cu strugurii Grignolino.

Părțile vizate de modificare: articolul 2 din caietul de sarcini al produsului; punctul referitor la „Legătura cu arealul geografic” din documentul unic.

3. Modificarea arealului de producție

Descriere

Arealul de producție se extinde puțin, în urma includerii comunei Cuccaro Monferrato într-o nouă comună, cu un nou nume, Lu e Cuccaro Monferrato.

Motive

Din 1 februarie 2019, comunele Lu și Cuccaro Monferrato au fuzionat într-o singură comună, numită Lu e Cuccaro Monferrato.

Nu par a exista motive întemeiate pentru care comuna Lu Monferrato, aflată la limita de sud-est a arealului, nu a fost inclusă în arealul de producție al DOC la momentul înregistrării acesteia (1974), dat fiind că teritoriul nu doar este adiacent, ci și prezintă caracteristici omogene cu restul arealului, din toate punctele de vedere: geomorfologic, litologic și climatic. Producția de struguri și de vinuri Grignolino în comuna Lu Monferrato este tradițională și dovedită din plin de date istorice. Așadar, dată fiind noua denumire a comunei, s-a decis corectarea omisiunii din caietul de sarcini precedent. Este vorba, oricum, despre un mic teritoriu cu caracteristici pedologice similare celor ale arealului de producție.

Părțile vizate de modificare: articolul 3 din caietul de sarcini al produsului; punctul referitor la „Arealul geografic delimitat” din documentul unic.

4. Revizuirea și respectarea producției și a tăriei alcoolice naturale minime în volume

Descriere

Au fost revizuite producția și tăria alcoolică naturală minimă în volume aferente tipului Grignolino del Monferrato Casalese.

Motive

Aceste modificări au fost considerate necesare, având în vedere datele privind producția și cele rezultate din analizarea produselor din ultimii 5 ani, precum și schimbările climatice, care determină creșterea naturală a conținutului de zaharuri. Și producția de struguri per hectar este considerabil de redusă, iar combinația dintre producția la hectar și randamentul la prelucrare face ca Grignolino del Monferrato Casalese să aibă o rentabilitate de 4 500 de litri de vin per hectar, care nu doar este cea mai redusă în absolut din Piemonte, ci nu corespunde cu producția reală. Având în vedere că terenurile arealului Monferrato Casalese sunt rar supuse stresului hidric, datorită conținutului mai mare de lut și argilă, producția per hectar și randamentul struguri-vin nu pot fi, desigur, mai mici decât valorile propuse în modificarea caietului de sarcini, deci se propune o ajustare.

Părțile vizate de modificare: articolul 4 din caietul de sarcini al produsului; punctul referitor la „Practici vitivinicole - Producții maxime” din documentul unic.

5. Norme privind viticultura și vinificarea

Descriere

Au fost specificate mai detaliat condițiile de cultivare pe plantațiile de viță-de-vie (terenuri, așezare, expunere, densitate de plantare, forme de conducere și metode de tăiere).

Motive

A fost revizuită structura tuturor articolelor, în scopul adaptării ei la cea adoptată pentru întocmirea caietelor de sarcini nou concepute. Nu a fost modificat nimic din ceea ce a fost deja inclus în redactarea inițială. De asemenea, normele referitoare la vinificare au fost specificate pentru noile tipuri, cele existente fiind mai bine structurate.

Părțile vizate de modificare: articolele 4 și 5 din caietul de sarcini al produsului.

6. Extinderea arealului de vinificare, elaborare și învechire

Descriere

Arealul de vinificare, elaborare și învechire se extinde la următoarele comune din provincia Asti: Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Scandeluzza, Montiglio Monferrato și Robella d’Asti.

Motive

Teritoriul numit Basso Monferrato este constituit din partea de nord a actualelor provincii Alessandria și Asti și poate fi considerat un teritoriu omogen. Mai de mult, provincia Alessandria cuprindea mare parte a comunelor aflate la nord de Asti, până când, în 1935, un decret regal a instituit provincia Asti (și în prezent, dioceza Casale Monferrato cuprinde acea parte a zonei Asti care face parte din Basso Monferrato). De fapt, o zonă omogenă a fost împărțită în două de o graniță administrativă. Din această cauză, societăți cu sediul operațional în comunele din provincia Asti aveau plantații de viță-de-vie în provincia Alessandria sau viceversa, fiind obligate, efectiv, să utilizeze denumirile corespunzătoare. Prin această modificare se dorește includerea unor comune din provincia Asti în arealul de vinificare, redându-se societăților aflate dincolo de granița provinciei Alessandria posibilitatea de a vinifica strugurii produși în arealul de producție.

Părțile vizate de modificare: articolul 5 din caietul de sarcini al produsului; punctul referitor la „Alte condiții” din documentul unic.

7. Modificarea caracteristicilor la comercializare ale tipului „Grignolino del Monferrato Casalese”

Descriere

Sunt modificate caracteristicile la comercializare ale tipului „Grignolino del Monferrato Casalese” și sunt introduși descriptori pentru noile tipuri „Riserva” și „Vigna”.

Motive

Analizele efectuate asupra vinurilor din ultimii 5 ani au evidențiat necesitatea modificării parametrilor pentru comercializare și, mai exact, necesitatea majorării tăriei alcoolice totale minime în volume de la 11 la 12 % vol. și a reducerii acidității totale minime de la 5,5 la 4,5 g/l. În cazul tipurilor „Riserva” și „Vigna”, unii parametri sunt mai restrictivi.

Părțile vizate de modificare: articolul 6 din caietul de sarcini al produsului; punctul referitor la „Descrierea vinurilor” din documentul unic.

8. Ambalarea și etichetarea

Descriere

Au fost prevăzute unele dispoziții referitoare la etichetare și au fost introduse metode de ambalare și sisteme de închidere.

Motive

Din versiunea precedentă a caietului de sarcini al produsului lipsea articolul referitor la ambalare, acesta fiind structurat și introdus prin prezenta modificare.

Părțile vizate de modificare: articolul 7 din caietul de sarcini al produsului.

9. Legătura cu mediul

Descriere

Este actualizat articolul referitor la legătura cu mediul.

Motive

Pe baza modificărilor introduse, este adaptat un alineat.

Părțile vizate de modificare: articolul 8 din caietul de sarcini al produsului; punctul referitor la „Legătura cu mediul” din documentul unic.

10. Este actualizat articolul referitor la organismul de control

Descriere

Este actualizat articolul referitor la organismul de control

Motive

Este vorba despre o adaptare a unor referiri la legislație.

Părțile vizate de modificare: articolul 10 din caietul de sarcini al produsului.

DOCUMENT UNIC

1. Denumirea produsului

Grignolino del Monferrato Casalese

2. Tipul indicației geografice

DOP - Denumire de origine protejată

3. Categoriile de produse vitivinicole

1. Vin

4. Descrierea vinului (vinurilor)

1. Grignolino del Monferrato Casalese

SCURTĂ DESCRIERE TEXTUALĂ

Vinul „Grignolino del Monferrato Casalese” este un vin roșu obținut prin vinificarea strugurilor Grignolino, soi autohton din arealul Monferrato Casalese, unde găsește habitatul ideal pentru exprimarea caracteristicilor sale. Este vorba despre un vin de culoare roșu-rubin mai mult sau mai puțin intens, cu tendință spre portocaliu. Mirosul este delicat, iar gustul este sec, ușor taninos, amărui în mod plăcut. Acest vin prezintă un gust rezidual caracteristic.

Tăria alcoolică totală minimă în volume: 12 % vol.

Limita minimă a extractului fără zahăr: 18,00 g/l.

Parametrii analitici care nu sunt indicați în tabelul de mai jos respectă limitele prevăzute de legislația națională și de legislația UE.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) Aciditatea totală minimă 4,5 grame per litru, exprimată în acid tartric Aciditatea volatilă maximă (în miliechivalenți per litru): Conținutul total maxim de dioxid de sulf (în miligrame per litru)

2. Grignolino del Monferrato Casalese Riserva

SCURTĂ DESCRIERE TEXTUALĂ

Este vorba despre un vin de culoare roșu-rubiniu-grena, cu tendință spre portocaliu. Mirosul său caracteristic și delicat prezintă note de mirodenii. Pe palat, gustul este sec, ușor taninos, amărui în mod plăcut. Acest vin prezintă un gust rezidual caracteristic.

Tăria alcoolică totală minimă în volume: 12,50 % vol.

Limita minimă a extractului fără zahăr: 22,00 g/l.

Parametrii analitici care nu sunt indicați în tabelul de mai jos respectă limitele prevăzute de legislația națională și de legislația UE.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) Aciditatea totală minimă 4,5 grame per litru, exprimată în acid tartric Aciditatea volatilă maximă (în miliechivalenți per litru): Conținutul total maxim de dioxid de sulf (în miligrame per litru)

5. Practici vitivinicole

5.1. Practici oenologice specifice

—

5.2. Producții maxime:

1. Grignolino del Monferrato Casalese

8 000 kg de struguri per hectar

6. Arealul geografic delimitat

Strugurii care pot fi destinați producției de vinuri cu DOP „Grignolino del Monferrato Casalese” trebuie să fie produși în arealul de producție constituit din următoarele teritorii comunale din provincia Alessandria:

Alfiano Natta, Altavilla Monferrato, Camagna Monferrato, Camino, Casale Monferrato (cu excepția părții de pe malul stâng al fluviului Pad), Castelletto Merli, Cella Monte, Cereseto, Cerrina Monferrato, Coniolo (cu excepția părții de pe malul stâng al fluviului Pad), Conzano, Frassinello Monferrato, Gabiano, Lu e Cuccaro Monferrato, Mombello Monferrato, Moncestino, Murisengo, Odalengo Grande, Odalengo Piccolo, Olivola, Ottiglio, Ozzano Monferrato, Pontestura, Ponzano Monferrato, Rosignano Monferrato, Sala Monferrato, San Giorgio Monferrato, Serralunga di Crea, Solonghello, Terruggia, Treville, Vignale Monferrato, Villadeati, Villamiroglio.

7. Soiul (soiurile) principal(e) de struguri de vin

Barbera N.

Freisa N.

Grignolino N.

8. Descrierea legăturii (legăturilor)

8.1. DOC Grignolino del Monferrato Casalese

Teritoriul numit Monferrato Casalese sau Basso Monferrato este un sistem colinar cu altitudini de 120-350 m deasupra nivelului mării, în care este produs vinul cu această denumire de origine. Alpii și marea (care se află la aproximativ 130, respectiv 90, km distanță) influențează clima din Monferrato, făcând-o optimă pentru planta de viță-de-vie. Terenurile din Monferrato și roca de sub ele, care le-a dat naștere, derivă din sedimente marine mai mult sau mai puțin profunde. Pe lângă Grignolino, baza ampelografică prevede posibilitatea adăugării de struguri Freisa și/sau Barbera în proporție de până la 5 %.

De această matrice calcaroasă, alcalină, destul de săracă în nutrienți, se leagă caracteristicile solurilor și deci ale vinului cu această denumire, bogat în note fructate, care se obțin grație acestui teritoriu („terroir”) deosebit.

8.2. DOC Grignolino del Monferrato Casalese Riserva

Teritoriul numit Monferrato Casalese sau Basso Monferrato este un sistem colinar cu altitudini de 120-350 m deasupra nivelului mării, în care este produs vinul cu această denumire de origine. Alpii și marea (care se află la aproximativ 130, respectiv 90, km distanță) influențează clima din Monferrato, făcând-o optimă pentru planta de viță-de-vie. Pe lângă Grignolino, baza ampelografică prevede posibilitatea adăugării de struguri Freisa și/sau Barbera în proporție de până la 5 %. Grignolino poate fi definit drept soiul autohton prin excelență din Monferrato. Documente care datează din 1248 atestă prezența și importanța acestui soi în zonă. În secolele trecute, cele mai bune poziții și terenurile cele mai potrivite au fost întotdeauna alese de viticultorii din Monferrato pentru plantațiile de viță-de-vie cu soiul Grignolino.

De această matrice calcaroasă și alcalină, destul de săracă în nutrienți, a terenurilor din Monferrato se leagă caracteristicile solurilor și deci ale vinului cu această denumire. În cazul vinului cu mențiunea „Riserva” sunt evidențiate, prin învechire, notele fructate care caracterizează acest „terroir” deosebit.

Până în anii ’70, producțiile cu această denumire de origine erau obținute din soiul Grignolino, vinul fiind învechit timp de aproximativ patru ani și destinat unei clientele fidele de consumatori rafinați. Doar ulterior, în scopul adaptării la exigențele pieței, a fost lansată producția unor vinuri mai tinere și mai proaspete. Acum, grație tipului „Riserva”, se reia legătura cu producția tradițională și se revine la posibilitățile de evidențiere a caracteristicilor organoleptice care se îmbunătățesc doar prin învechire.

9. Alte condiții esențiale (ambalarea, etichetarea, alte cerințe)

Derogare privind producerea în arealul geografic delimitat

Cadrul juridic:

Legislația UE

Tipul condiției suplimentare:

Derogare privind producerea în arealul geografic delimitat

Descrierea condiției:

Operațiunile de vinificare, elaborare și învechire a vinurilor cu DOP „Grignolino del Monferrato Casalese” trebuie să se desfășoare pe teritoriul administrativ al comunelor din arealul geografic delimitat. Totuși, este permisă desfășurarea acestor operațiuni pe întregul teritoriu al provinciei Alessandria și în comunele Viarigi, Montemagno, Casorzo, Grazzano Badoglio, Moncalvo, Penango, Calliano, Tonco, Montiglio Monferrato și Robella d’Asti din provincia Asti.

Link către caietul de sarcini al produsului

https://www.politicheagricole.it/flex/cm/pages/ServeBLOB.php/L/IT/IDPagina/17388

(1) JO L 9, 11.1.2019, p. 2.